Burjassot reivindica la igualtat en totes les esferes socials amb el Manifest pel 8M
2025-07-24

Una pluja escassa sobre Burjassot no ha aconseguit entelar les ganes de reivindicar la necessitat imperiosa d’aconseguir una igualtat real entre les dones i els hòmens en el si de la societat. Per això, a les 12 h de hui divendres 7 de març, i a les portes de l’Ajuntament, l’alcalde de Burjassot, Rafa García ha encapçalat la Lectura del Manifest Reivindicatiu amb motiu del Dia Internacional de la Dona.

Es tracta d’un text elaborat pel Fòrum per la Igualtat de Burjassot, consensuat pels partits polítics i per les entitats que han volgut participar en la seua elaboració i aprovat pel Ple Municipal, el passat 25 de febrer, amb els vots a favor de tots els grups polítics amb representació i els regidors no adscrits i l’únic vot en contra de VOX.

Continuar promovent la participació de les dones en la música, la cultura i l’esport; millorar la seua ocupabilitat; promocionar l’associacionisme femení, especialment entre la població més jove, o inserir i informar les dones immigrants i a les minories ètniques, a més de continuar impulsant polítiques transversals, des de l’Ajuntament, perquè totes les seues actuacions tinguen una perspectiva de gènere que fomente la igualtat entre la ciutadania són alguns dels compromisos arreplegats en el Manifest Reivindicatiu de Burjassot 2025. A la lectura del text, que ha sigut protagonitzada per nombroses dones pertanyents a diferents àmbits de la societat burjassotera, li ha posat el punt i final la regidora d’Igualtat i Feminisme, Yolanda Andrés.

Demà, 8 de març, a les 17.00 h, un autobús eixirà des de la Casa de Cultura perquè les ciutadanes i ciutadans que ho desitgen puguen traslladar-se a València i participar en la manifestació que se celebrarà als carrers de la capital.